khistorydata/jeongjo-sjw-relations huggingface dataset:
정조 9년
洪履健。以義禁府言啓曰。時囚罪人許策。本府啓辭內。身爲郞官。常時不能檢束曹吏。有此罔測之擧。及其盜踏印信之際。矇不覺察。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖。竝收贖云矣。許策杖八十收贖。奪告身三等。放送。何如。傳曰。允。如有功議。各減一等。
정조 9년
洪履健。以義禁府言啓曰。時囚罪人許策。杖八十收贖。奪告身三等。照律草記批旨內。如有功議。各減一等事。命下矣。許策。無功議云矣。敢啓。傳曰。知道。
정조 9년
禁府啓目粘。向前李普衍議處云云。以此照律。何如。判付啓。一囚曰食前出直。一囚曰伊日式暇。當該人互相推諉。更自該曹査實。使之指一現告。此囚乙良。保放以待決末爲良如敎。
정조 9년
乙巳六月初十日辰時。上御誠正閣。同副承旨與監印堂上。入侍時。監印堂上鄭昌聖。同副承旨閔台爀。假注書李敬五。記注官金健修。記事官金鳳顯。以次進伏訖。昌聖持正書本進前。上曰字畫甚細。稍大其畫。好矣。擇日。何日爲吉云乎。昌聖曰。十三日十五日。俱吉云矣。上曰。設廳稱名。云何則好耶。昌聖曰。名以編輯廳。似好矣。上曰。依此爲之。使之草記。而禮典四五張書出後。明日。更爲入侍。可也。命監印堂上先退。右承旨入侍。行右承旨朴祐源。承命進伏。台爀退出。上曰。兵曹參議李夔。又以解由未出呈疏。向於承宣除拜時。已下勿拘之敎。則豈可隨除爲拘乎。政院之捧納。亦甚矇然。捧納承旨爲誰。其委折。竝爲知入。賤臣承命出問。還奏曰。若除他職。則例以爲拘。而承旨閔台爀云矣。上曰。前望落點。亦然云乎。招致吏吏。詳問。可也。仍命退。承史。以次退出。
정조 9년
乙巳六月初十日巳時。上御重熙堂。右副承旨入侍時。右副承旨李祖承。假注書朴蓍壽。記注官金健修。記事官尹行任。以次進伏訖。上命書傳敎曰。日熱如此。時囚皆令今日捧供。行査人保放。上曰。此閔台爀上疏還給。仍敎曰。豈以此爲規乎。當該承旨遞差。仍命退。承史以次退出。
정조 9년
乙巳六月初十日未時。上御誠正閣。都提調。持湯劑入侍時。藥房都提調徐命善。行左承旨李秉模。假注書李敬五。記注官金健修。記事官金鳳顯。以次進伏訖。上曰。試官閣臣舊抄啓文臣入侍。秉模曰。舊抄啓文臣洪仁浩李錫夏。有入侍之命。而洪仁浩時無職名。李錫夏纔已敍用。竝令該曹口傳付軍職。何如。上曰。依爲之。出擧條賤臣承命出。與閣臣徐浩修。抄啓文臣洪履健洪仁浩李錫夏偕入進伏。命善。奉湯劑進前。上進御。命善曰。明日又爲煎入乎。上曰。三伏前。限十貼煎入。似無妨矣。仍命書榻敎曰。進御淸暑六和湯本方中。減黃連五分煎入。命善曰。日氣蒸熱。此時。聖體。若何。上曰。一樣矣。命善曰。俄伏聞李希仁之言。當此盛暑。世子宮凡節。連爲平善。下情不勝喜幸之至。上曰。當暑好過。尤用奇幸矣。卿之殿最開坐。一不擧行。何故也。命善曰。臣之情勢迫隘。聖明想已俯燭。臣曾以自廢之意。質言于君父之前。而又復彈冠束帶。自同平人。則廉防之乖損。貽人之嗤點。猶屬餘事。其在國體朝綱。是豈成說乎。上曰。彼重臣。旣已行公。卿何獨如是乎。命善曰。臣之處義。異於徐浩修。臣兄所遭。緣臣一身。彈墨未乾。遽爾冒進。則私義姑捨。人謂臣何。今欲追提。衷情抑塞。不知所以仰達矣。上曰。時任則姑難行公。而兼帶則似無難安之端矣。命善曰。藥院承候之任。臣無難進之義。昵近耿光。是臣至願。旣承進湯劑之敎。固當竭蹶趨承。而至於赴坐。便是行公。豈不萬萬悶迫乎。上曰。時日稍遠。則自當與初有間。豈可枉費心力。久愈如是乎。奉朝賀之出城。亦過矣。使之入來。似好矣。命善曰。聖敎至此。敢不承膺。而臣則殆同不廢而自廢。其去其來。在聖朝。少無損益。伏望更加體諒。特垂曲保之澤焉。上曰。目今世道朝象。殆若乘舟搖搖。茫無止泊。誠非細憂矣。命善曰。今年穡事。有大登之望云。時和歲豐。則似無他憂矣。上曰。禁衛營殿最。何尙今不行云乎。命善曰。明當開坐云矣。臣屢次煩達。極涉猥越。而都監貶坐。尙未擧行。旣犯方命之罪。請伏鈇鉞之誅。上曰。過矣過矣。卿其先退。可也。仍命浩修等進前。敎曰。方欲書傳講義。而日熱如此。似難汲汲。限來月間。善對以進。可也。又謂浩修曰。都提調之引義。萬萬過矣。浩修曰。旣在具瞻之地。有所質言。而遽然冒出。實不成說矣。上曰。豈有因此自廢之理乎。卿俄承筵敎。奉朝賀今日入城。可也。命浩修等先退。命書榻敎曰。不爲仕進承旨許遞。與未差之代。前望單子入之。又命書榻敎曰。新除授承旨牌招。推移入直。又命書榻敎曰。侍從堂上堂下。違牌坐罷人。竝敍用。仍命退。承史以次退出。
정조 9년
行都承旨李聖圭坐。行左承旨李秉模坐。行右承旨申大升坐。左副承旨柳誼坐。右副承旨李祖承坐直。同副承旨洪履健坐直。注書金孝建陳疏入啓一員未差。假注書李敬五仕直。事變假注書李宗烈仕。
정조 9년
李祖承啓曰。合辭方張之時。兩司無詣臺之員。事甚未安。除在外外。大司憲洪檢。大司諫洪明浩。竝卽牌招。何如。傳曰。允。
정조 9년
洪履健啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
洪履健啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
傳于李秉模曰。左承旨入侍。
정조 9년
傳于李秉模曰。奉審諸臣入侍。
정조 9년
以十六日日次儒生殿講取稟。傳于李秉模曰。爲之。
정조 9년
傳于李聖圭曰。該郞奏對駭然。汰去。
정조 9년
傳于李聖圭曰。戶房承旨入侍。
정조 9년
傳于李祖承曰。判義禁。聞有實𧏮。貶坐當前。與本任許遞。
정조 9년
傳于李祖承曰。判義禁前望單子入之。待下批。牌招察任。
정조 9년
判義禁前望單子入之。趙㻐落點。
정조 9년
傳于洪履健曰。以永祐園補土處。圖形摸出事。影窓紙一丈。待令于政院之意。招致郞官。使之往傳判堂。而所謂郞官。自朝至午。發牌之下。終不入來。郞廳有甚情病。呈旬吏曹之致乎。當該郞廳拿處委折。判堂處問啓。以遽然問啓於判堂事。判堂如有辭疏。政院不但不捧。持疏本下吏。若入闕門一步地。當該兵曹堂上。拿問重勘。郞廳當重棍。守門將以不禁攔入人。律論。
정조 9년
李祖承啓曰。以永祐園補土處。圖形摸出事。影窓紙一丈。待令于政院之意。招致郞官。使之往傳判堂。而所謂郞官。自朝至午。發牌之下。終不入來。郞官有甚情病。呈旬吏曹之致乎。當該郞廳拿處委折。判堂處問啓事。命下矣。問于行戶曹判書趙㻐處。則以爲臣罪犯甚重。而未蒙重勘。惶蹙俟譴之中。又伏承問啓之命。隕越震懍。罔知攸措。今此影窓紙之不卽待令。郞廳之不善擧行。莫非臣常時不能檢飭奉職無狀之致。一則臣慢忽之罪。二則臣昏憒之罪。而緣臣之慢忽昏憒。曹中擧行之事。無論巨細。俱未免稽滯。至於今番事。而臣之罪。尤萬萬矣。伏地戰慄。惟願速被嚴誅。惶恐之極。不知所達云矣。敢啓。傳曰。往雖不諫。來猶可追。此後以誠之一字做去事。分付。可也。
정조 9년
藝文館提學前望單子入之。趙㻐落點。
정조 9년
承旨前望單子入之。李敬養落點。
정조 9년
李聖圭啓曰。新除授承旨李敬養。已經都承旨。例不得降付。何以爲之。敢稟。傳曰。原望筒置之。前望單子入之。
정조 9년
傳于洪履健曰。右承旨聞有實𧏮。許遞。
정조 9년
承旨前望單子入之。申大升柳誼落點。
정조 9년
傳于李秉模曰。新除授承旨。牌招察任。
정조 9년
傳于洪履健曰。兵曹參知李夔。解由勿拘。原疏還給。
정조 9년
注書前望單子入之。金孝建落點。
정조 9년
傳于洪履健曰。未肅拜兵曹堂上。牌招。推移入直。
정조 9년
傳于洪履健曰。在外亞尹許遞。與大司成未差之代。政官。牌招開政。
정조 9년
有政。吏批。判書李命植。參判沈豐之進。參議趙鼎鎭牌不進。行都承旨李聖圭進。以丁範祖爲大司諫。尹長烈爲校理。鄭致淳爲修撰。金頤柱爲右尹。金宇鎭爲兵曹參議。李文源爲大司成。沈銖爲兵曹佐郞。學錄單朴暉。金華鎭爲工曹判書。
정조 9년
兵批。判書趙時俊。參判申益彬病。參議金宇鎭未肅拜。參知李夔入直進。同知單李漢豐。副司直李亨元李祖源閔台爀鄭景淳。
정조 9년
以吏曹參議趙鼎鎭牌不進罷職傳旨。傳于洪履健曰。只推。
정조 9년
洪履健。以弘文館言啓曰。修撰成種仁。自鄕上來云。與新除授副校理李泰永。一體牌招察任。何如。傳曰。允。
정조 9년
李祖承。以兵曹言啓曰。依下敎。承政院時頭目使令崔大得。決棍三度之意。敢啓。傳曰。知道。
정조 9년
洪履健。以訓鍊都監都提調意啓曰。本局從事官趙濟魯。今日褒貶時。無端不進。所當置諸中考。而抄啓文臣。旣有勿書等第之定式。雖不得依例施行。揆以事體。殊甚未安。從事官趙濟魯。拿問處之。何如。傳曰。都提調入侍。已有筵敎。則焉敢若此。若不進參。則軍門自有軍門師律。何必拿處。都提調。以此知悉。可也。不參委折。爲先詳問于該從事官。卽爲草記。從事官。卽大將幕賓也。自大將。不當決棍。都提調亦然。如不參坐。欲爲親問。記過待令。
정조 9년
洪履健。以訓鍊都監都提調意啓曰。從事官趙濟魯處。依草記批旨。詳問其不參委折。則以爲親病危重。不得暫時離側。故初未進參於貶坐矣。今伏承下敎。萬萬震懍。疾馳來待云。仍行參謁禮。故臣等今方退歸之意。敢啓。傳曰。賣之過矣。已汰。勿論。可也。
정조 9년
李祖承。以訓鍊都監禁衛營御營廳言啓曰。通化門北邊宮墻頹圮處及宣仁門南邊宮墻頹圮處。今月十三日爲始。始役改築。而頹圮兩處。連接將頹處。鱗次改築之意。敢啓。傳曰。知道。
정조 9년
洪履健。以禁衛營言啓曰。明日景慕宮展拜時。依兵曹節目。建陽門入直鄕軍三十名除出。元入直把摠申思益。率領。待標信。宮大門外把守。而還宮後。還入直之意。敢啓。傳曰。知道。
정조 9년
同副承旨呂善亨疏曰。伏以。臣於日昨。伏奉喉院除旨。章皇出肅。而臣與右承旨臣朴祐源。有妻黨應避之嫌。揆以法例。在下當遞。玆敢援例陳章。伏乞聖明。特許遞改。俾存公格焉。臣無任云云。答曰。省疏具悉。疏辭。下該曹稟處。
정조 9년
注書金孝建疏曰。伏以。臣於卽者。伏奉除旨。以臣爲承政院注書者。臣誠惝惶感激。莫省攸措。噫。以臣無似。最居人下。職名之不稱。已無可言。自來院規。亦有所掣礙者。一院之中。三記注之竝居。古無其例。雖欲怵畏承膺。實無其路。且臣家有拘忌之故。莫敢冒入於淸禁。玆敢略具短章。仰瀆崇嚴。伏乞聖慈。俯垂諒察。特命鐫改臣見職。以存公格。以幸私分。千萬幸甚。臣無任云云。省疏具悉。爾其勿辭察職。
정조 9년
吏曹啓目粘。觀此承政院同副承旨呂善亨上疏。則以爲臣與右承旨朴祐源。有妻黨應避之嫌。揆以法例。在下當遞。特許遞改亦爲白有臥乎所。相避之法。在下當遞。同副承旨呂善亨。依例改差。何如。判付啓。依允。前望單子入之爲良如敎。
정조 9년
乙巳六月十一日卯時。上御誠正閣。左承旨與奉審諸臣入侍時。行左承旨李秉模。行判中樞府事具善復。行副司直徐有大李文源。記事官朴能原。記注官金健修。記事官金鳳顯。以次進伏訖。上曰。卿等奉審。則與相地人所見。何如。善復曰。小小補土。或補莎處外。與日前所見一般矣。上曰。予於此等事。自來生疎。一付之卿等。其各殫心效力。無負此意也。文源曰。局內役處及其他形止。爲備睿覽。敢此圖進矣。上曰。試以圖本。指陳其補土補莎之從某至某。可也。文源曰。安樂峴內東南邊。有略略補莎補土處。而懷峴舊道之曾前補土處。全不高厚。殆無異於築土墻。是豈補缺之意哉。今若更補三四間土。則似好矣。大抵園所形局。乃是回龍顧祖故。內靑龍逶迤回抱。仍作內案山。而莎草脫落處。長可九十步許。廣或二十步或三十步。此則不必補土。只宜補莎之處也。來龍入首處。山脈內偏。長爲十七步。廣爲二十步。而見今莎汰。雖不至於山脊。體勢峻急。松根已露。及今補土。然後可以省力。亦可無日後之慮矣。至若腦後補土處。則卽是舊日馬城基址也。蓋以其土築時。掘取此土之故。自然低凹。每當潦水之時。仍成水道。略犯後麓。不可不加意補土。而步數當不過三十步許矣。人或謂馬城基址。斲作補土之用爲好云。而臣則以爲此雖人作。便成天作。已過百年之久。恐不可斲去矣。略干取土。散作水道。則更無掘破之慮矣。善復曰。懷峴補土後。仍爲鑿池。則方位甚好云矣。有大曰。前旣不鑿池。恐不必新鑿矣。上曰。取土處。遠近。何如。善復曰。近地有民田。可以給價取土矣。上命相地人掌苑別提李命求。嘉善前僉使鄭道弘。御營哨官成夢龍。司勇具聖元。別軍官金夢臣入侍。各陳所見。聖元對曰。來龍局勢水法。皆合古法。無一欠處。而今此補土。則腦後最緊。懷峴次之。腦後之後節。又次之矣。道弘對曰。腦後來龍。以馬城土築時掘用之故。自作水道。目今所見。有若山勢之向下。依舊樣補土。甚好矣。上曰。當初何不致力於此處乎。善復曰。其時領役部將金夢臣。必知之矣。上問夢臣曰。當初園役時。汝見今日役處乎。夢臣曰。其時只看役於局內。未見此處矣。上曰。其時都提調誰也。善復曰。洪奉朝賀矣。上曰。安樂峴鋪石處。地師輩。以爲如何云耶。善復曰。當初臣等則不知其方位之如何矣。近聞地師之言。方位極吉云。此是不期然而然。尤不勝喜幸矣。上曰。景慕宮基址極好。而靑龍似不如白虎矣。善復曰。如此形局。亦多有之矣。上曰。宮前鑿池。何如云耶。善復曰。靑龍稍闊。故有此鑿池。而術家大以爲吉矣。上曰。相地人所見。何如。命求對曰。白虎暫近。靑龍乍闊。故應白虎步數而鑿池。論以地家之法。則山水一般矣。上曰。相地人中。有曾見明陵永陵局內者乎。善復曰。具聖元則未見矣。上曰。此外有見之者乎。命求曰。臣差祭隣陵時仰瞻矣。上曰。此外又有見之者乎。道弘曰。臣則陵寢局內。不敢入故。不得仰瞻矣。上謂善復曰。卿於國役。效勞最多。百餘年來。似無可比於卿者矣。今卿老矣。凡事。指導禁將輩。好矣。今番役處與鸎峯役事大小。何如。善復曰。比鸎峰稍異矣。上曰。鸎峰之役。果何如。善復曰。其時臣。以軍職在家矣。洪奉朝賀拜相代。特差臣董役。限以一朔。而下敎若曰。靜攝之中。一念憧憧。卿其無亟無緩。凡於董役之際。勿以捶楚爲事。傷我民力。特給五十包米。臣奉命往役處。聚會役夫。宣布聖敎。或給糧或饋餠。無不竭力赴役。募軍外北漢僧軍及蕩春臺民人等。一齊來赴。民情大可見矣。始役二十五日。竣事復命。下敎曰。一朔役事之資。能了於二十五日。餘日工役之費。分給役夫爲宜。故臣謹依聖敎。一一分給於前後役夫矣。善復曰。明陵蜂峴。辛巳年。臣承命補土。而又出上峰峴間路。先大王。累下飭敎。嚴防其路。近伏聞行人間多往來云。臣不勝驚駭。適因言端。惶恐。敢達矣。上曰。依爲之。先朝下敎。屢次截嚴。而近來行人。無難往來云。飭禁之解弛。姑捨是。是豈仰體先朝勤孜之聖意也。卿於其時。受命董役。今日又有此奏。聞來不覺傷感。以此筵奏。出擧條。令禮曹。嚴飭陵官及畿伯處。使之如前嚴防。卿亦時遣將校。考其勤慢。以對揚聖意萬一。可也。出擧條善復曰。安樂峴沙角補土。待秋擇日擧行。而至於微汰處。則當此種稷之節。預爲播種着根。則仍爲土皮。實多其效。皮稷五六石。分付畿營。以楊州牧東倉所在者。各別擇送。趁卽擧行。似好。而臣等之意同然。故惶恐。敢達矣。上曰。依爲之。出擧條文源曰。安樂峴鋪石時。拜峰補土時。大臣皆爲奉審。今番之役。事體尤自別。只以臣等所見擧行。恐爲未安矣。上曰。大臣。當臨時奉審矣。仍謂文源曰。卿近無職事。往見明陵鸎峰役處及捷路形止。局內諸陵。一體奉審。仍詣永陵。內外形局。一一遍審以來。又謂善復曰。陵寢碑石。每多未遑。而逮至先朝。幾皆修建矣。善復曰。然矣。上曰。永陵碑役。不可不從近經營。而此則役事。似不至浩大。且卽今所在之碑。竝與新碑而同閣。似宜矣。善復曰。軍中規例。自古有定制。宮墻外各營。兵曹判書。以宮墻都摠察。點考數軍。而監軍雖重。各有所掌。都城四門。與行路巡邏及宮墻外巡邏。申飭。曾有其例。至於陣中與營門。無標信不得擅入。古例斑斑。故乙卯年。顯廟朝處分嚴正。臣之草記。不過修明舊法而已。有何可怒之端。而强覓執頉。二月以後。訓局軍決棍之數。至於十五名之多。臣戊戌受命以來。至于今。無一卒受棍於監軍之事矣。二月以後。十五名之被棍。前所未有。迷劣軍卒。皆言草記之故也。再昨夜。監軍李秉喆之決棍三卒。與乙卯年事。無一毫差異。事旣同然。則罪亦古今何異。依乙卯年傳敎。兵曹郞廳李秉喆。先罷後拿。何如。上曰。然則令政院。詳考伊時傳敎。捧傳旨。可也。出擧條上曰。都承旨。入侍。右副承旨與輪對官入侍。李聖圭洪履健。與尙瑞直長李英裕。義盈奉事姜儐。東氷庫別提李英敎。西氷庫別提金百全。典設別提李熻偕入進伏。上曰。輪對官。次次進前。奏職姓名。可也。英裕進奏職姓名。上問職掌。英裕曰。璽符節鉞矣。上曰。有所懷乎。英裕曰。無之矣。上命退去。儐進奏職姓名。上問遺在。儐仰奏遺在。上曰。有所懷乎。儐曰。無之矣。上命退去。英敎進奏職姓名。上曰。汝是何相之孫乎。英敎曰。臣卽忠愍公之曾孫矣。上曰。四忠祠院長齋任誰也。英敎曰。院長無之。齋任一人。卽尹義厚。而餘未詳知矣。上曰。六臣及朴泰輔書院。皆在四忠祠隣近處乎。英敎曰。然矣。上曰。予於向來。有致祭之命矣。英敎曰。然矣。上謂秉模曰。四忠祠。四家子孫次知乎。秉模曰。書院凡事。齋任專管擧行。而子孫不爲次知矣。上曰。有所懷乎。英敎曰。無之矣。上命退去。百全進奏職姓名。上曰。汝以末仕來乎。百全曰。臣以昨年庭試壯元。待罪是職矣。上曰。汝是誰之子孫乎。百全曰。臣卽昇平子孫矣。上曰。昇平爲誰。名乎。字乎。百全不能對。上曰。汝爲一名乎。百全曰。臣非一名矣。上問遺在。百全仰奏遺在。上問職掌。百全曰。氷政矣。上曰。氷用於何處乎。百全曰。大殿各殿各宮各司。皆進排矣。上曰。汝所中之科。何慶科乎。百全曰。昨冬後庭試矣。上曰。科必有慶而設行。汝所謂庭試。何慶科乎。百全又不能對。上曰。汝之人事。甚未瑩矣。履健曰。筵席奏對。何等嚴重。而西氷庫別提金百全。所對極爲駭然。推考。何如。上曰。依爲之。出擧條仍謂百全曰。汝之登科時。以何技居魁乎。百全曰。柳葉箭四中。片箭貫邊矣。上曰。常時能中幾何。百全曰。一巡四中矣。上曰。汝之射藝頗精。然不知慶科之名。若此類。將焉用之。不足深責。退去。可也。熻進奏職姓名。上曰。汝之年紀幾何。熻曰。六十五矣。上曰。老矣。已經詞訟乎。熻曰。曾經金吾詞訟矣。上曰。有所懷乎。熻曰。無之矣。上命退去。上曰。監印堂上來待乎。注書出去。使之入侍。可也。賤臣承命出問。以未及待令之意回奏。上謂秉模曰。監印堂上。午後使之入來。可也。仍命退。諸臣以次退出。
정조 9년
乙巳六月十一日辰時。上御重熙堂。戶房承旨入侍時。左副承旨李祖承。假注書李敬五。記事官金鳳顯尹行任。以次進伏訖。上命書傳敎曰。昨筵下敎若何。而如是過讓。誠非所望於卿。以卿平日體國之心。獨於近日。一直牢執。不欲勉回。予誠莫曉其故。豈卿於昨筵。有稱道戶判之言。此亦有意而發耶。戶判有自己之所遭。向來擧措。尙可說也。卿之昨筵云云。予誠爲之慨然。況予近有暑症。連服治暑之劑。此時藥院。豈可引義不出。且於朝前。有貶坐先行監煎。則待磨勘後入來爲之之意。招致掌務官。申明分付。使之往傳矣。掌務官。托以聽瑩。尙未傳之云。該掌務官。方令査治。而因卿不行貶坐。今日湯劑。將至於停止。未知卿心安乎否乎。依筵敎。先行訓局太僕廚院藥院貶坐。仍卽監煎後。持湯劑入侍事。遣史官。傳諭于徐判府事。又命書榻敎曰。都提調。持湯劑入侍。賤臣承命出傳。與藥房都提調徐命善。提調徐有隣。奉湯劑進前。上進御訖。命書傳敎曰。近來內醫。不分當歸人蔘。傳敎奉行。看作弁髦。此輩豈可任渠所欲。當親試各項醫書。都提調提調副提調。以試官入侍。醫官等。待下敎待令。命都提調提調先退。又命書傳敎曰。戶曹當該郞廳汰去。又命書傳敎曰。專經殿講有命。試官望。文任不可不備。藝文提學前望單子入之。待下批牌招察任。上曰。何時下批。而藝文提學牌去來。尙無動靜。事極駭然矣。命書傳敎曰。當該實注書。爲先汰去。令該府。拿問嚴處。過都政。勘律。前望單子入之。待下批牌招。院隷之傳命稽緩。莫甚於近日。首隷。令兵曹決棍。又命書傳敎曰。明日當由月覲門。展拜景慕宮。該房知悉。又命書傳敎曰。明日雖値展拜。各司貶坐。依例爲之事。分付。上曰。都監殿最開坐與否。知入。賤臣承命出。以草記捧入。上命書批旨。又命書傳敎曰。今日趙濟魯事。令人代羞。苟欲進參。初何逡巡。如欲逡巡。又何進參。擧措極爲逕庭。處義太沒依據。都監從事官趙濟魯汰去。又命書傳敎曰。軍門之任自別。諸凡貶目。雖不磨勘。從事官貶目。則抄啓文臣。勿爲懸注。定式施行事。以此分付三軍門。仍命退。承史以次退出。
정조 9년
乙巳六月十一日未時。上御重熙堂。承旨入侍時。左副承旨李祖承。假注書李敬五。記事官金鳳顯尹行任。以次進伏訖。上曰。藥房提調司饔提調入侍。賤臣承命出。與藥房提調徐有隣。司饔提調趙時俊偕入進伏。上曰。今日朝廷。雖曰無紀綱。一趙㻐。焉敢乃爾。此胡大事。言及卿宰。而卿等適因貶坐在闕。各以職掌入侍。故有此下敎矣。趙㻐卽今之所謂稍有聲譽者。一欲任使。置之崇班。而渠則反懷務勝之心。殆若搏戰者戟手之勢。一事二事。臣分掃地。豈有如許道理。大抵官職出處。可以行公者。便卽行公。不可以行公者。雖鈇鉞當前。只當堅守素執。而至於趙㻐。則凡係可以行公之職。必以先撕捱而後行公爲主。一有除命。輒要飭敎。以沽難矣之虛譽。不念截然之大綱。貪慾雖急於沽譽。分義都忘於壞綱。如此之習。敢售於予乎。雖以向來緘答言之。滿紙張皇不堪掛眼。予不索言者。非爲渠也。蓋爲之諱耳。渠以孝於親。有稱云。而忠孝本無二致。苟有移孝之心。則前後除命。何無隨卽叩謝之擧乎。事君以誠者。決不當若是。予於此。已知其無嚴莫甚。所謂倔强二字。渠必以是自多。人亦以此稱譽。而眞所謂天下可笑事。貴達能文章。如渠者。安得爲倔强人乎。渠之本末長短。其敢欺天。自向來北賊之時。趨向不分明。背南面北。倔强之人固如是乎。宮銜行公。僅略干日。故予自此時。已生臭於渠矣。近來朝廷習俗。日就乖戾。廷臣凡有罪過少爾。則輒加以逆帽。㻐之見職行公。特畏此㡌耳。豈眞樂意於仕宦乎。渠無德我。予必隨處拯之。予雖保渠。渠則觸事奰慝。人臣事君。義分爲重。義分都喪。則將何藉手事予乎。渠若讀書。似當猛知此箇事理矣。且今弊風。只欲避目前之逆㡌。粉飭塗抹。苟度時日。如是之故。眞正分義。無人知得。意謂此人。久處鄕廬。或脫似此科臼。及看近日擧措。工於謀身。急於掠名之態。誠不忍正視。且朝家於渠。前後恩造。顧何如也。而感激恩造。怵畏義分。兩件事。無一毫近似者。渠若有欲立於今日朝廷之心。豈忍如此。豈敢如此。日前賓對命下之後。身造公堂。稱以調疴。臥待僚堂之筵退。擧措己極駭痛。至於今日藝提之命。追思己亥九月十三日付處傳敎。則尤豈不悚然知懼。而忽於屢度之宿硏。懸牌闕外。其意所在。理會不得。今日朝廷。雖曰無人。此等之人。決不可容貸。在昔肅廟朝。故重臣金萬重。卽曾經判金吾之人。而以經筵入侍。因一微事。至有伊時處分。予於趙㻐。何惜下金吾査問。而渠方有名稱。厚欺一世。予若有此擧。則人必以損予政令爲言。故姑且任之。俾渠日積罪戾。以待輿人之共憤。此蓋用之舍之。欲循衆論故也。春坊不行公之說。今日不着㡌之敎。豈是臣子所可堪承。而慢不知動。專以務勝爲事乎。出牌幾時。或稱俟勘。或稱懸牌。無意承膺。及下不屈膝之敎後。始乃入來。今日國綱之屑越。臣分之墜墮。至趙㻐而極矣。今日之敎。俾渠求其爲人臣之路。此後欲仕則仕。不欲仕則不仕。使之惟渠意爲之。可也。又下敎曰。兵判旣入侍。戶吏之公事外。出入闕內者。嚴飭守門將。另加防禁。可也。本曹殿最。何當開坐乎。時俊曰。數日內當擧行矣。上曰。進御淸暑六和湯前方中。加黃連五分煎入。出榻敎仍命退。諸臣以次退出。
정조 9년
行都承旨李聖圭坐。行左承旨李秉模坐。行右承旨申大升坐。左副承旨柳誼坐直。右副承旨李祖承坐直。同副承旨金蓍耉坐。注書二員未差。假注書朴蓍壽仕李敬五仕直。事變假注書李宗烈仕。
정조 9년
景慕宮展拜罷後。奎章閣政院玉堂藥房問安。答曰。知道。
정조 9년
傳于金蓍耉曰。出宮門路。以協陽門爲之。
정조 9년
李聖圭啓曰。今日展拜時。注書當爲備員。注書金孝建。卽爲牌招。何如。傳曰。允。
정조 9년
李秉模啓曰。明日乃是初伏。自明日。處暑間視事頉稟之意。敢啓。傳曰。知道。
정조 9년
傳于李秉模曰。本宮提調入侍。
정조 9년
傳于李秉模曰。藥房都提調提調入侍。
정조 9년
傳于李祖承曰。昨因戶判事。郞吏使之待令朝房矣。更思政若有庳之民。奚辜。吏亦吾民。旣非判堂之族黨。奴屬則當此極熱。許多人等待。貽弊不些。前此決棍次拘囚者。一不如法處之意。亦在此。郞吏待令之命置之。
정조 9년
以前正郞李秉喆禁推傳旨。傳于李祖承曰。分揀。
정조 9년
李祖承啓曰。注書金孝建罷職。代假注書朴蓍壽。姑令仍察。何如。傳曰。允。
정조 9년
有政。吏批。判書李命植。參判沈豐之進。參議趙鼎鎭牌不進。行都承旨李聖圭進。以李敬養爲大司成。金基正爲敦寧都正。
정조 9년
兵批。判書趙時俊。參判申益彬病。參議金宇鎭未肅拜。參知李夔入直進。行右承旨申大升進。行副司直李敬養李文源嚴思晩。
정조 9년
傳于李聖圭曰。事務相妨。同副承旨許遞。前望單子入之。待下批牌招察任。
정조 9년
承旨前望單子入之。金蓍耉落點。
정조 9년
李祖承啓曰。假注書朴蓍壽。身病猝重。勢難察任。今姑改差。何如。傳曰。允。
정조 9년
以全羅監司狀啓。古阜幼學朴旼兼。姓貫來歷査實事。傳于李祖承曰。依願施行事。令該曹。卽爲分付。
정조 9년
以洪忠監司狀啓。慶尙道後漕倉漕船護送差使員。馬梁僉使金就南。指名現告事。傳于李祖承曰。護送與領運有異。論罪亦無前例。分揀。京畿準此。
정조 9년
李祖承。以戶曹言啓曰。大報壇西邊墻垣頹圮處。改築吉日。令日官推擇。則今月十三日辰時爲吉云。分付紫門監。以此日時。使之改築。而亦令本曹郞廳。眼同擧行之意。敢啓。傳曰。知道。
정조 9년
李祖承。以弘文館言啓曰。新除授校理尹長烈。修撰鄭致淳。卽爲牌招察任。何如。傳曰。允。
정조 9년
金蓍耉。以都摠府言啓曰。副摠管李文德。以禁衛營中軍。本營褒貶晝仕出去之意。敢啓。傳曰。知道。
정조 9년
柳誼。以成均館知館事意啓曰。臣聞居齋儒生等。今日朝食堂。不爲設行。馳詣泮宮。招致諸生。問其捲堂之由。則諸生等。書進所懷。以爲臣等卽伏見華陽洞儒生所報。則萬東廟及本院屋宇。多有頹圮處。方始重修之役。農時役丁甚艱。依院中前例。借役如干緇徒於距廟院不遠之地。若尙州等處矣。尙州牧。搆報於嶺營。嶺營移關於洪忠監營。捉囚董役之齋任於西原縣。該縣監。査實論報。明其不然之由。則該道臣。轉加威怒。更令着枷。刻期督囚。臣等聞甚驚駭。皇廟體重。不容少忽。發遣守僕。詳探事實。則蓋華陽洞之東十里。卽嶺南也。雖云他道。旣是接境。故自皇廟創建以後。若丁卯丙申辛丑重修之役。皆借僧力。非止一再。已成例規。而前後方伯守令。一未嘗有禁者。誠以東土一隅。莫非大明遺民。則凡係皇廟之役。不以本道他道而有間故也。且其僧丁赴役之數。則尙州咸昌等邑數三刹。各出十餘名。通計不滿五十名。果爲的實。則五十名謂之數千。借役目之曰調發者。罔非虛張爲說。强驅法綱之計也。非但囚禁齋任。凡院隷及寺僧洞民之干涉是役者。一一窺捕。將差旁午。隨獲刑治。罔有紀極。廟院之役中輟。材瓦堆積。風雨侵傷。將至朽棄之境。嗟。我東方。保有今日者。莫非皇廟再造之恩。則北苑之築皇壇。西原之建皇廟。實出尊周之大義。而有辭於天下後世者也。肆我聖上。嗣服之初。欽崇皇廟。與本院。靡不用極。宣額樹碑。宸翰煌煌。如日月之復光。凡我臣子。孰不興感於盛德哉。不意今者。守令方伯。不知奉承聖意。蔑視皇廟。沮戱修改。無復顧忌。此實春秋之亂民。皇廟之罪人也。思之至此。寧不痛心。臣等忝居首善之地。自聞此報。憂憤倍激。將欲修疏。以徹天聰。而兩齋任。或稱在外。或稱圖遞。疏議已發。封章無期。臣等不勝慨歎。實無抗顔入堂之意云云。臣以聖廟捲堂。事體至重。卽爲還入之意。屢度開諭。多般勸入。而諸生等。終不回聽。何以爲之。敢啓。傳曰。諸生所懷中。陳列如此。且朝家旣知之。不可不査問處之。果有侮慢之擧。誠怪駭。其委折。自本館問于錦伯處草記。諸生等。卽爲勸入。可也。
정조 9년
柳誼。以成均館知館事意啓曰。因本館草記諸生所懷中。陳列如此。且朝家旣知之。不可不査問處之。果有侮慢之擧。誠怪駭。其委折。自本館問于錦伯處。草記諸生等。卽爲勸入。可也事。命下矣。臣伏奉聖敎。招致諸生。傳宣聖旨。仍爲勸入。則諸生等以爲。聖敎至此。臣等實不勝惶感之至。謹當還入云。故仍設食堂。臣則退去之意。敢啓。傳曰。知道。
정조 9년
柳誼。以吏曹言啓曰。今日本曹褒貶坐起時。堂上。當爲備員。而參議趙鼎鎭未肅拜。令政院牌招。以爲進參之地。何如。傳曰。允。
정조 9년
柳誼。以兵曹言啓曰。依下敎宣傳官廳都牌頭吹螺赤李福大。決棍三度之意。敢啓。傳曰。知道。
정조 9년
柳誼。以兵曹言啓曰。通化門北邊。宣仁門南邊。兩處頹圮宮墻及連接將頹處。三營合力。今月十三日爲始。改築事草記。允下矣。將頹墻垣。竝爲撤毁。則役處稍廣。把守軍兵。令各該營。量宜加定。與前把守軍。合力守直。亦令該監。堅實圍排之意。分付。何如。傳曰。允。
정조 9년
柳誼。以訓鍊都監言啓曰。宣仁門南邊宮墻頹圮處及連接將頹處。今月十三日。始役改築。而役處稍廣。把守軍兵。量宜加定事。自兵曹草記矣。弘化門十名。又爲除出。與前把守軍。限修築間。合力守直之意。敢啓。傳曰。知道。
정조 9년
柳誼。以御營廳言啓曰。本廳字內通化門北邊宮墻頹圮處。今月十三日。始役改築。而連接將頹墻垣。竝爲撤毁。則役處稍廣。把守軍兵數小。依前例。令該營。量宜加定事。自兵曹草記矣。集春營入直軍五十名內。十五名。前已把守。餘數不多。宮墻外巡邏。難以分排。出番鄕軍十名除出。限畢築間。與前把守將卒合力。晝夜輪回。嚴加守直之意。敢啓。傳曰。知道。
정조 9년
乙巳六月十二日寅時。上詣景慕宮。展拜入侍時。行都承旨李聖圭。行左承旨李秉模。行右承旨申大升。左副承旨柳誼。右副承旨李祖承。同副承旨洪履健。假注書李敬五。事變假注書李宗烈。記注官金健修。記事官金鳳顯。二提學吳載純。檢校直提學徐有防。檢校直閣徐鼎修。檢校待敎尹行任。以次侍立。上具翼善冠衮龍袍。乘輿出協陽門。駕前下敎曰。景慕宮椅子下鋪席。今將改鋪。戶曹堂郞。待令于宮大門外事。分付。又敎曰。上注書朴蓍壽。何不入來乎。秉模曰。實注書新差。故不得仕進云矣。上曰。實官未肅拜。則假官。似當依例仕進矣。又命兼春秋。傳諭本宮都提調。使之入侍。金鳳顯。承命而出。仍由月覲門。詣景慕宮。就版位行禮如儀。仍入廟內奉審訖。命本宮提調。戶曹堂郞入侍。提調鄭昌聖。戶曹判書趙㻐。戶曹正郞洪元燮。承命進前。秉模曰。戶曹判書趙㻐。出入之際。誤由東挾。推考。何如。上曰。勿推。可也。出擧條仍命改鋪席子。修掃訖。還入齋殿。命都提調提調本宮提調入侍。藥房都提調徐命善。提調徐有隣。本宮提調鄭昌聖。行左承旨李秉模。假注書李敬五。記注官金健修。承命進伏。命善進前曰。朝霧未霽。雨意蒸鬱。早朝勞動。聖體。若何。上曰。一樣矣。近日霧氣。則似不害於穡事矣。命善曰。然矣。上曰。昨日都監殿最。趙濟魯事。極爲駭然。命善曰。然矣。而聞其親病果非細。畢竟禮數與投刺。申飭爲之矣。鳳顯還奏曰。臣承命傳諭于領府事。則以爲恩諭之下。萬萬惶感。而狗馬賤疾。實無咫尺承候之望。不得入來云矣。上命健修。又往傳諭以近聞調節頗減。日氣不甚劇熱。病如可强。則與之偕入。健修。承命出傳。還奏曰。領府事。以爲臣之病勢。近雖差勝。而起居之際。尙且須人。容俟少間。謹當登筵云矣。上命本宮令入侍。吳翼煥。承命進伏。上曰。儀軌。今幾爲之乎。翼煥曰。草本已出矣。上曰。內下冊子。已出去乎。翼煥曰。頃已出來矣。上曰。宮司。手寫一本以置。好矣。翼煥曰。向已手書一件矣。上曰。爲人甚了了矣。爲誰族乎。命善曰。掌令吳著之至親。而文識頗優如云矣。翼煥曰。嚴璹爲臣外戚矣。上命翼煥先退。又命兵判訓將入侍。又命書榻敎曰。奉審進去宰臣入侍。賤臣承命出。與兵曹判書趙時俊。訓鍊大將具善復。大司成李文源。偕人進伏。上謂文源曰。奉命之行。今當出去乎。文源曰。今則日勢已晩。外邑支待。似當貽弊故。明欲出往矣。上曰。依。仍爲奉審五陵而來。可也。文源曰。鸎峰。乃是主峯。當依聖敎。圖形以來矣。上曰。不必以山圖爲之。地形來龍。依地圖例。詳細畫出。而峯峴間路。亦使之着實防塞。可也。又謂善復曰。近來宣薦事。已不成說。而至於今番之單薦。尤極駭痛。渠輩焉敢以黨論互對等說。有若務勝者然乎。其中李身敬爲尤甚矣。此後復有單薦之事。則不可無懲一勵百之擧。梟示則雖或過當。杖斃則實無所惜。卿須嚴飭禁斷。兵判亦知此意。可也。又謂命善曰。昨日趙㻐事。卿則以爲如何。以言乎分義。則己亥藝提時筵敎後。何敢乃爾。以言乎去就。則戶判行公後。又何敢隨事撕捱。壞損紀綱乎。卿於趙㻐事。每不無扶之之意。而奈條彼自就罪辟。何哉。命善曰。昨日擧措。尤極怪駭矣。淸禁之地。泥首待罪。亦豈不有駭瞻聆乎。上命秉模。取昨日筵說讀之。仍命戶判入侍。㻐承命進伏。上曰。朝家於卿。豈容更事屑屑。而今者欲問卿所執之如何。特召卿耳。卿試思之。粵自春坊。輒事逡巡。以至今日。一用舊套。未知朝家。何負於卿。而惟以背馳爲主。使之之東則。必欲就西耶。卿之本末。予固未諳。而向來吏判事。亦豈不由於卿之背馳朝廷而然耶。凡事須先立脚。然後始有下落。安有左右其足。似入似出。而不見疑於人者乎。予於群臣。一念全保。故如金鍾秀兪彦鎬輩。或不免中間狼狽。而予輒費力拯濟。此乃卿之所知也。卿之結知於予。不及於二人者。而徒知務勝。睯不知畏。抑何心也。予之拯救卿。拔擢卿者。蓋近日規模。惟以粉飾塗抹。爲苟安之計。故意卿素稱固執。似不至於沒模稜。而或有一分之益也。然則予非使卿。改其固執。所欲改之者。卽卿不欲立脚之心也。㻐泣曰。惶隕震越。無辭可達矣。上曰。卿以孝稱於世。苟有孝親之心。獨不聞移孝爲忠之義乎。卿之去就。決於今日。欲留則留。欲去則去。任卿自爲之。㻐曰。惶恐之極。罔知攸措。而臣於春坊。亦嘗屢次行公。實無不行公之事矣。臣於拂拭之下。何敢爲逡巡計。而以臣危臲之蹤。冒據要任。理必顚沛。則是負聖上好生之德也。爲是之畏。惟願許退。而不令之退。則臣何敢往哉。上曰。卿不須多言。卿之於予。自有膜子。此予所以不能洞然相孚於卿也。頃有爲卿言者。故欲一用之。而卿不欲對予。予安得縻卿也。如欲呈告而去。則政院捧入事。分付。可也。又謂文源曰。戶判昨日事。卿亦聞之乎。卿於春坊。有除輒辭。國子之任。亦當據實辭免。而予不以爲罪。蓋其辭職則同。而所以辭職之意。則與戶判不同故也。今番泮長之任。亦欲體諒矣。文源曰。臣與戶判。旣是娚妹之間。每有相勉之言。至以奴主分義及左右足之說。縷縷譬曉。渠亦不以爲不可。而畢竟擧措。每每如此。臣亦不勝惶悶矣。上又敎諸臣曰。今者面飭之敎。在趙㻐則可謂幸矣。其人之事。又何可知乎。昨亦有云云。而西浦金萬重。以一言之罪。幾陷不測。予於戶判。亦豈可事事曲恕乎。予不多言。第觀此後。當用金萬重之例矣。命諸臣先退。乘輿以出。至日瞻門。命本宮令入侍。吳翼煥承命進前。上曰。宮園果實中。可合薦獻者。申飭守護。用於薦新時。仍爲定式。載之儀軌。可也。又命書傳敎曰。殿最隔日。奉審在外大司成李文源許遞。政官牌招開政。又敎曰。吏判貶坐罷後。承牌事。分付。仍由協陽門還內。諸臣以次退出。
정조 9년
乙巳六月十二日申時。上御重熙堂。左副承旨入侍時。左副承旨柳誼。假注書李敬五。記注官金健修。記事官金鳳顯。以次進伏訖。上曰。頃見畿邑支勑定例。坡州最爲詳備。爾之隨事悃愊。誠不偶然矣。今日坐直。誰也。誼曰。臣與李祖承矣。上曰。右副承旨。與提調。持湯劑入侍。右副承旨李祖承。藥房提調徐有隣。奉湯劑承命進前。上進御湯劑訖。命檢校直提學直閣待敎入侍。賤臣承命出。與徐有防徐鼎修尹行任。偕入進伏。誼退出。上曰。飭敎何如。而宣薦尙不擧行。本廳牌頭吹螺赤。令兵曹。嚴棍三度事。分付。宣惠廳堂上徐有隣曰。本廳庫舍。新建材木。筵稟定奪後。貿取於東峽。今方運下。而其中數十株。爲內司所執捉。工役因此遷就。誠甚可悶。故敢此仰達矣。上曰。然則分付內需司。使勿執捉。可也。出擧條仍命書榻敎曰。進御淸暑六和湯。自明日停止。仍命諸臣先退。又敎曰。兵曹入直郞廳柳文養。昨今擧行。頗爲勤幹。果有收用之效。自今與下佐郞。分二日替直。姑勿入直外司之意。招致分付。可也。仍命退。承史以次退出。
정조 9년
行都承旨李聖圭坐。行左承旨申大升坐。右承旨趙興鎭坐直。左副承旨李祖承坐。右副承旨林濟遠未肅拜。同副承旨金蓍耉坐直。注書二員未差。假注書洪義浩仕李敬五仕直。事變假注書李宗烈仕。
정조 9년
金蓍耉啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
金蓍耉啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
朴蓍壽改差。代以洪義浩爲假注書。
정조 9년
李聖圭啓曰。卽者副修撰李太亨。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 9년
傳于趙興鎭曰。右副承旨。與監印堂上入侍。
정조 9년
藥房提調前望單子入之。趙時俊落點。
정조 9년
傳于李聖圭曰。承旨入侍。
정조 9년
趙興鎭啓曰。新除授同副承旨閔台爀。時在京畿驪州地。斯速乘馹上來事下諭。何如。傳曰。許遞。前望單子入之。
정조 9년
以禮曹惠慶宮誕辰陳賀節目。傳于李聖圭曰。以依例擧行。已有判下。而內外習儀及內朝賀。依例除之事。分付。
정조 9년
傳于李聖圭曰。同經筵前望單子入之。
정조 9년
同經筵前望單子入之。趙㻐落點。
정조 9년
大司成前望單子入之。沈豐之落點。
정조 9년
兵曹口傳政事。副司直李秉模。
정조 9년
金蓍耉啓曰。今因大典通編較正事見之。儀章條有曰。司憲府司諫院官笠。飭用玉頂子。大司憲胸褙獬豸。近來則玉頂子。只用於憲長。諫官則不用。本院如有流來頂子。此後依例用之事。分付。曾聞獬豸胸褙。至今在府中云。而向者一都憲外。皆却不用之。此亦儀章也。況冠貼獬豸胸褙。豈或異同。此後申飭復舊制事。亦爲分付。因此思之。大君王子公主翁主及議政府承政院。皆有引倍皁隷佩錫牌鑞牌。今皆遵用。惟政府政院前導無此規。何時廢閣。復設當否。大臣承旨。各俱意見以啓事。命下矣。左議政洪樂性。以爲廢閣年條。旣無文跡之可考。則不知在於何時。而取見府中所貯鑞牌。則形體宛然。不至渝刓。其廢閣之不甚久遠。亦可推知。況大典所在。不啻明白。則今復舊規。實合修明之典。而況關儀章。且係變通。臣府不敢擅便。伏惟上裁云矣。敢啓。答曰。知道。旣是修復之擧。且聞府中所在之牌。不至渝刓云。卽此可知廢閣未久。今後復舊前導。可也。
정조 9년
李聖圭。以吏曹言啓曰。翼陵別檢愼性眞。受由過限未上來。依例改差。何如。傳曰。允。
정조 9년
趙興鎭。以兵曹言啓曰。因尙瑞院入直官員現告事。義禁府啓目判付內。一囚曰食前出直。一囚曰伊日式暇。當該人。互相推諉。更自該曹査實。使之指一現告。此囚乙良。保放以待結末事。命下矣。依下敎。嚴加査問於尙瑞院前書員李興得。則以爲癸卯二月十七日。則李普衍曺允邁。俱是直長。而本院公座簿。以休紙用下。出入番考出無階。今年三月二十四日。則李英裕李象鼎。俱是直長。而出入直。以卯時定約。書付壁上。故待開門。果爲替直矣。蓋其新差書員韓載秀。立役不過數日。未能詳審。緣於遑忙。率爾現告於政院。而伊日爲李普衍之式暇。則其不爲在直。推此可知。每於卯時。相約替直。則李象鼎之待門出來。亦可知矣。今此現告。當歸於曺允邁李英裕云矣。旣無公座簿。則出入直之爲誰某。有難的知。而曰以式暇。則當不在直。兩官相約。必以卯時替直。則偸出馬牌之凶計。雖云難測。似無待開門付把上於本院之理。今此李興得之招。足可爲據實。以曺允邁李英裕。更爲現告。而韓載秀。雖緣新差生疎之致。至於誤納現告。則不可無懲。令該曹科治。何如。傳曰。允。把上之伊日。何時交付一款。亦令刑曹。嚴覈草記後。仍令禁府稟處。可也。
정조 9년
金蓍耉。以義禁府言啓曰。洪忠監司李得臣狀啓據。刑曹粘目內。永同前縣監鄭文在。移本府處之事。允下矣。鄭文在。今方待命。卽爲拿囚之意。敢啓。傳曰。知道。
정조 9년
禁府啓目。兵曹前佐郞洪原情云云。傳旨內辭緣。泛稱遲晩。刑推得情。何如。判付啓。除刑推。議處爲良如敎。
정조 9년
禁府啓目。尙瑞院前直長任希默原情云云。傳旨內辭緣。泛稱遲晩。刑推得情。何如。判付啓。除刑推。議處爲良如敎。
정조 9년
副應敎趙弘鎭疏曰。伏以。臣與新除授右承旨趙興鎭。有從兄弟應避之嫌。所帶兼銜春秋館編修官之任。伏乞亟令該部。照例遞改。以存公格。千萬幸甚。臣無任云云。省疏具悉。疏辭。下該曹稟處。
정조 9년
副修撰李太亨疏曰。伏以。臣於直中。卽接家信。臣之老母。素患虛勞之證。忽添暑霍。寒熱迭作。轉動須人。證形危劇。催臣歸護。聞來驚遑。不能按住。玆不得不忙陳短章。徑出禁扃。伏乞聖慈。俯垂體諒。亟遞臣職。以便救護。仍治臣擅離之罪。以肅朝綱。不勝幸甚。臣無任云云。省疏具悉。爾其勿辭。救護母病。
정조 9년
乙巳六月十三日巳時。上御重熙堂。右副承旨入侍時。右副承旨李祖承。假注書洪義浩。記注官金健修。記事官尹行任。以次進伏訖。上命書傳敎曰。提調。聞有親病。許遞。前望單子入之。上曰。提調之代以趙時俊出牌。而本曹貶坐磨勘後。仕進之意。分付。可也。賤臣承命出傳。上曰。新除授藥房提調牌招。出榻敎又命書傳敎曰。左承旨左副承旨。俱有實𧏮。許遞。前望單子入之。待下批牌招察任。上曰。承旨。代以趙興鎭出牌。可也。行任曰。原任直閣李秉模。以當朔試官。時無職名。令該曹口傳付軍職。似好矣。上曰。依。仍命退。承史以次退出。
정조 9년
乙巳六月十三日未時。上御重熙堂。軍士房承旨入侍時。右承旨趙興鎭。假注書李敬五。記注官金健修。記事官尹行任。以次進伏訖。上曰。兵曹殿最。已爲之云乎。興鎭曰。今方開坐。而將至日暮云矣。上命書傳敎曰。殿講隔日。聞有親病。大司成李敬養許遞。前望單子入之。又命書榻敎曰。新除授承旨牌招。仍命退。承史以次退出。
정조 9년
乙巳六月十三日酉時。上御誠正閣。監印堂上入侍時。監印堂上鄭昌聖。同副承旨金蓍耉。假注書李敬五。記注官金健修。記事官金鳳顯。以次進伏訖。上曰。今日正書爲幾丈。昌聖曰。合爲二十二丈矣。上曰。一板入刻。將至幾日乎。昌聖曰。三日僅刻一板矣。上曰。一帙印紙。當入幾卷。昌聖曰。十卷則似不足。十一卷則有餘矣。上曰。吏典有下敎事。從當書下。卿與郞廳。商諒校正。宜矣。昌聖曰。太常之薦新本宮時。園果同品者。一體薦新事。下敎矣。事合義起。禮緣情設。今當定式奉行。而旣不可同盛一器。勢將以各籩䇺陳設矣。上曰。予意亦然。依爲之。昌聖曰。薦新果實。貢人例擇早熟者進排。本宮園果。或未及同時成熟。則何以爲之乎。上曰。宮內果實。如非爛熟。待爛熟朔望祭享兼薦。以此意。自本宮措語草記。可也。出擧條仍命退。諸臣以次退出。
정조 9년
行都承旨李聖圭坐。行左承旨申大升坐直。右承旨趙興鎭坐。左副承旨李祖承坐。右副承旨林濟遠坐直。同副承旨金蓍耉坐。注書二員未差。假注書洪義浩仕李敬五仕直。事變假注書李宗烈仕。
정조 9년
傳于趙興鎭曰。右承旨馳詣宗廟景慕宮。奉審摘奸以來。
정조 9년
金蓍耉。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
傳于申大升曰。左承旨。與監印堂上入侍。
정조 9년
申大升啓曰。今十八日。惠慶宮誕辰。親臨陳賀時。致詞當爲製進。大提學吳載純。待明朝牌招。何如。傳曰。允。
정조 9년
傳于李聖圭曰。右承旨。與藥房提調入侍。
정조 9년
傳于趙興鎭曰。宣傳官試講。久不爲。明日爲之。
정조 9년
傳于趙興鎭曰。明日京外殿最開拆。殿坐時擧行。吏兵房知悉。
정조 9년
申大升。以大典通編監印廳言啓曰。大典通編。今將始役。而進上件頒賜件。定其件數。然後所入紙地。方可磨鍊。各以幾件擧行乎。敢稟。傳曰。進上件則以貼冊紙三十件。卷冊紙五十件。白綿紙十件。白紙二十件。頒賜則卷冊紙十件。白綿紙三十件。白紙七十件。印出。可也。
정조 9년
申大升。以大典通編監印廳言啓曰。大典通編印役。以木板入刻。而令日官推擇。則今月十五日爲吉云。以此日始役之意。敢啓。傳曰。知道。
정조 9년
趙興鎭。以一所巡廳言啓曰。去夜二更三點量。犯夜人武藝出身孫世隆。執捉於五間水口近處。而依例移送義禁府之意。敢啓。傳曰。如渠輩。何可付之王府。査問嚴治次。移送該營。可也。
정조 9년
林濟遠。以刑曹言啓曰。訓鍊大將具善復處。定給星州丘史奴五口。而一邑五口。大爲邑弊。故頃以他邑官奴。更定以給事。有所筵達矣。原春道原州奴一口。洪忠道新昌奴二口。京畿利川奴二口。合五口。竝依望呈。定給之意。敢啓。傳曰。知道。
정조 9년
禁府啓目。永同前縣監喪人鄭文在原情云云。問目內辭緣。泛稱遲晩。所當請刑是白乎矣。喪人勿爲請刑。旣有先朝受敎。議處。何如。判付啓。係是喪人。分揀放送爲良如敎。
정조 9년
吏曹啓目粘。觀此弘文館副應敎趙弘鎭上疏。則以爲臣之所帶春秋兼銜。與新除授右承旨趙興鎭。有從兄弟應避之嫌。令該曹。照例遞改亦爲白有臥乎所。相避之法。在下當遞。副應敎趙弘鎭所帶春秋館編修官之任。今姑減下。何如。判付啓。依允。
정조 9년
乙巳六月十四日辰時。上御誠正閣。左承旨與監印堂上入侍時。左承旨申大升。假注書洪義浩。記注官金健修。記事官金鳳顯。監印堂上鄭昌聖。以次進伏訖。上曰。右副承旨入侍。賤臣承命出。與右副承旨林濟遠偕入進伏。上命昌聖進前曰。通編印役。今將伊始。許多冊紙之責出。貢人果可無弊乎。比諸寶鑑印役時前例。當有參酌裁減之數。使校正郞廳。持前例冊子入侍。可也。健修承命出。與校正郞廳李家煥偕入進伏。上謂濟遠曰。未及下鄕云。故點下承宣前望。而見彈之後。何不一番違牌乎。濟遠曰。日前恩除。已違召蒙遞。故今番則不敢更違矣。上謂昌聖曰。日前泮儒捲堂草記。卿果得見否。嶺伯事。未知何以致此云耶。昌聖曰。院儒之調出僧軍。雖云謬例。而僧亦民也。無故動民。至及他道。爲道臣者。聞此不可不禁斷。故至有關移往復之事云。而前此院儒輩。只見惟令是從之事而已。今忽見禁斷之擧。大以爲怪。至有此通文捲堂之境矣。上曰。他道之欲爲禁斷。固無怪矣。錦伯事。若如儒生輩所言。則不無所失。故予果使本館。査問於本道。而錦伯則便是自査其事。事或如何耶。昌聖曰。聖敎誠然。而在道臣道理。只當從實狀回移於本館矣。上謂大升曰。卿遞錦伯後。初登筵矣。卿在任時。則無此等事耶。承旨亦居湖中。必當詳聞此事之曲直矣。大升曰。臣之待罪時。則適無此等事端。而今番事。亦非囚禁齋任也。乃看役別有司爲名者。而初不着枷。只令囚禁云矣。濟遠曰。非但華陽洞也。或有調役僧軍之謬例。而今此捲堂草記。則曰五十人。道臣私書。則曰數千名云。俱未知其的當。勢將待査關來後。可得詳其委折矣。然僧軍調發。明有禁條矣。上曰。僧軍防禁。不啻申明。且予意。則華陽洞。旣有皇廟云。則不必使士子主管。令地方官及道伯。主張守護。似無妨矣。濟遠曰。此則出於一間茅屋之義。故不係公家。只爲士子守護之地云矣。上曰。卿等中。誰有見華陽洞者乎。昌聖等曰。臣等俱未目見矣。上曰。當初創設。果出於一間茅屋之義。而今則至設九級之陛。反涉張大云矣。無論曲直之如何。今番事。未免葛藤也。仍謂濟遠曰。禁令本意。承旨最詳知。而近見臺閣。無一行公之人。此亦由於未曉禁令之致。承旨何不曉諭耶。濟遠曰。今則似皆洞知矣。上曰。今至幾日。臺廳長閉。豈成說乎。予甚慨然也。上曰。校正郎。持冊子入來乎。家煥進冊子。大升受而讀奏冊紙所入前例訖。上曰。明當始刻。而一日當刻幾板耶。昌聖曰。正書者爲數十張。自明日。當爲始刻。而刻手只是二十名。一日一名所刻。似不過三四板矣。上曰。此冊則多印。好矣。雖家置而戶儲無妨也。旣始刊役。則又當一邊印出耶。家煥曰。刊與印相雜。則不無錯亂之慮矣。上命書監印廳草記批答訖。上曰。紙地之如是酌定。好矣。僉曰。然矣。昌聖曰。箋文事。何以爲之乎。徐判府事則以爲。以此仍用似好。金奉朝賀。以難於改搆爲辭云矣。上曰。仍用箋文。則大臣名字之借用。豈非不誠實之事乎。進箋則徐判府也。弁卷則金奉朝賀也。事面終涉如何矣。昌聖曰。就此箋文中。使奉朝賀。略改字句用之。似好矣。上曰。然則郞廳。以此意往傳。可也。家煥曰。摠裁大臣。則以爲弁卷時。當列錄時。原任云矣。上曰。勿論時原任。其不看冊子則一也。監印堂上。亦必不知裏面矣。昌聖曰。臣果監印而已。冊子凡例。則未免茫昧矣。上曰。增條多所闊略。蓋以多入新法。未必皆合正當故也。只是近來名分之陵夷。故刑典增條。只入官門拔劍一律矣。昌聖等曰。聖敎至當矣。上曰。明日始刻。印出一張後。持入。可也。入刊時。使唱準輩。着實監董。而自明日。郞廳。省記輪直。可也。上曰。本館無官員可悶矣。柳煥德之病。何如云耶。昌聖曰。煥德病勢。尙難從仕云矣。上曰。校書校理。有可相換處乎。仍命書傳敎曰。印役方始。外閣官員。不可不備員。校書校理柳煥德。聞有病故。他司郞廳中。口傳相換。上曰。承旨出去。問于銓曹。若有相換之前例云。則此傳敎。卽爲頒布。若無例云則。更爲入稟。可也。仍命退。諸臣以次退出。
정조 9년
乙巳六月十四日巳時。上御重熙堂。右承旨與提調入侍時。藥房提調趙時俊。右承旨趙興鎭。假注書李敬五。記注官金健修。記事官金鳳顯。以次進伏訖。時俊進前曰。日熱如此。聖體。若何。上曰。一樣矣。時俊曰。日前訓將。以營卒棍治事。請罷一軍色郞李秉喆。而近來一軍色。庫儲罄竭。殆不成樣。秉喆自居此職。留心曹務。亦有査逋。今若遞改。則付之生手誠難。而傳旨未下。故臣雖不敢請仍。本曹事則實爲可悶矣。上曰。然則分揀。可也。出擧條仍命退。諸臣以次退出。
정조 9년
行都承旨李聖圭坐。行左承旨申大升坐。右承旨趙興鎭坐。左副承旨李祖承坐直。右副承旨林濟遠坐。同副承旨金蓍耉坐直。注書二員未差。假注書洪義浩仕李敬五仕直。事變假注書李宗烈仕。
정조 9년
傳于李聖圭曰。吏兵房承旨。持褒貶啓本入侍。
정조 9년
申大升啓曰。日次儒生殿講。十六日爲之事。命下矣。處所。以何處爲之乎。敢稟。傳曰。宣政殿爲之。
정조 9년
申大升啓曰。諸道査啓事。過限不爲擧行處。該房察推事。曾有下敎矣。黃海道載寧居閔昌錫上言。據梁道廈孝行査啓事。該曹。行關在於四月。而今已過限。尙不修啓。誠極未安。該道道臣。推考警責。何如。傳曰。允。
정조 9년
林濟遠。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 9년
兵曹口傳政事。訓鍊都監中軍李明運。
정조 9년
傳于金蓍耉曰。日熱如此。時囚皆令今日捧供。已捧供者。議處照律。亦令今日內。草記擧行。
정조 9년
傳于金蓍耉曰。宮城頹圮兩處改築之役。當初草記允下者。蓋念把守軍兵。晝夜露處之弊也。然近日日氣極熱。此時匠募輩勞苦。在所當恤。圍排樹柵。如已堅實爲之。則姑待稍涼。始役似好。如是則果無相妨之事乎。以此意分付三營門。具意見。論理草記。
정조 9년
兵曹口傳政事。右邊捕盜大將具明謙。
정조 9년
金蓍耉啓曰。新除授右邊捕盜大將具明謙。卽爲牌招。傳授命召及大將牌傳令牌。何如。傳曰。允。
정조 9년
李聖圭。以議政府左議政意啓曰。本府今乙巳春夏等褒貶。當爲等第。而領議政右議政。時未備員。限內不得磨勘之意。敢啓。傳曰。知道。
정조 9년
趙興鎭。以中樞府判府事意啓曰。今春夏等褒貶。當爲等第。而領府事臣金尙喆。有身病。限內不得磨勘之意。敢啓。傳曰。知道。
정조 9년
申大升。以弘文館言啓曰。本館上番副應敎臣趙弘鎭。以訓鍊都監從事官。今日本營褒貶坐起時。晝仕出去之意。敢啓。傳曰。知道。
정조 9년
申大升。以弘文館大提學意啓曰。本館官員。今春夏等褒貶等第。當爲磨勘。而以領館事不備。限內不得爲之之意。敢啓。傳曰。知道。
정조 9년
李聖圭。以耆老所言啓曰。本所堂上。多有身病。今春夏等褒貶啓本。限內不得封進之意。敢啓。傳曰。知道。
정조 9년
李聖圭。以吏曹言啓曰。曹所屬宗簿寺官員等矣。今乙巳年春夏等褒貶。當爲等第。而因本寺提調有故。不得磨勘之意。敢啓。傳曰。知道。
정조 9년
金蓍耉。以戶曹言啓曰。本曹所屬各司。今乙巳春夏等褒貶。磨勘之際。司䆃寺啓本中一字。長興庫啓本中一字。誤書擦改之意。敢啓。傳曰。知道。
정조 9년
金蓍耉。以戶曹言啓曰。本曹郞廳及所屬各司官員。今乙巳春夏等褒貶。依前例磨鍊以入。而軍資監。因都提調有故。不得磨勘。去甲辰秋冬等褒貶時。軍資監內贍寺司圃署。因都提調提調有故。限內不得磨勘矣。今則其時官員。已多遷轉。難以考績。依近例蕩滌。何如。傳曰。知道。
정조 9년
趙興鎭。以禮曹言啓曰。今此本曹春夏等褒貶時。承文院副正字金晦彬。稱以在外未肅拜。不爲參謁。事體未安。以本院褒貶之不爲。雖不得等第。不可置之。令吏曹。中考施行。何如。傳曰。知道。
정조 9년
申大升。以禮曹言啓曰。宗廟署社稷署各陵殿園墓本曹郞廳東南關王廟四學童蒙敎官。內醫院通禮院典牲署掌樂院禮賓寺成均館典醫監東西氷庫東西活人署惠民署圖畫署官員等。今乙巳年春夏等褒貶。等第以入。而景慕宮。弘文館藝文館春秋館觀象監司譯院奉常寺承文院官員等。各其司都提調領事提調有故。不得一時磨勘之意。敢啓。傳曰。知道。
정조 9년
申大升。以禮曹言啓曰。今此本曹春夏等褒貶時。內醫院官員啓本中。一處刀之意。敢啓。傳曰。知道。
정조 9년
李祖承。以工曹言啓曰。本曹郞廳。今乙巳年春夏等褒貶及屬司尙衣院繕工監掌苑署造紙署典涓司官員。今乙巳年春夏等褒貶。合六度磨勘以入。而屬司瓦署。今乙巳年春夏等褒貶。因該署提調之有故。限內不得磨勘。去甲辰年秋冬等瓦署褒貶。亦因提調有故。限內不得磨勘。其時官員。亦多有遷轉者。依近例蕩滌之意。敢啓。傳曰。知道。
정조 9년
趙興鎭。以宣惠廳都提調意啓曰。本廳郞廳等。今乙巳春夏等褒貶等第。磨勘以入。而自癸卯秋冬等。至甲辰秋冬等褒貶。今已過時。郞廳亦多遞易。依例不得磨勘之意。敢啓。傳曰。知道。
정조 9년
趙興鎭。以訓鍊都監都提調意啓曰。今乙巳年春夏等褒貶。磨勘以入。去甲辰秋冬等褒貶。亦當追磨勘。而其時從事官將官。已多遞易。依例蕩滌之意。敢啓。傳曰。知道。
정조 9년
趙興鎭。以訓鍊都監都提調意啓曰。今此從事官啓本中。刀一處之意。敢啓。傳曰。知道。
정조 9년
金蓍耉。以訓鍊都監都提調意啓曰。從事官今乙巳年春夏等褒貶。磨勘之意。敢啓。傳曰。知道。
정조 9년
趙興鎭。以禁衛營都提調意啓曰。今春夏等褒貶。磨勘啓本中。三處刀之意。敢啓。傳曰。知道。
정조 9년
趙興鎭。以禁衛營都提調意啓曰。今乙巳春夏等褒貶。磨勘以入。而去甲辰春夏秋冬兩等褒貶。未得磨勘矣。從事官及諸將官。多有遞改。今不得磨勘。依例蕩滌之意。敢啓。傳曰。知道。
정조 9년
趙興鎭。以御營廳言啓曰。本廳從事官諸將官。今乙巳年春夏等褒貶。當爲等第。而都提調臣金尙喆。有身病。限內不得磨勘之意。敢啓。傳曰。知道。
정조 9년
金蓍耉。以戶曹言啓曰。大報壇西邊墻垣改築之役。今已完畢之意。敢啓。傳曰。知道。
정조 9년
林濟遠。以兵曹言啓曰。紫門監所掌。大報壇西邊宮墻頹圮處。今已改築。把守軍兵。還入直之意。敢啓。傳曰。知道。
정조 9년
金蓍耉。以訓鍊都監言啓曰。大報壇西邊舊墻頹圮處。今已畢築。把守廣智營入直軍兵。還入直所之意。敢啓。傳曰。知道。
정조 9년
趙興鎭。以軍器寺都提調言啓曰。本寺官員褒貶。自癸卯秋冬等。以至甲辰秋冬等。因都提調提調有故。限內不得磨勘矣。今番殿最時。當爲一體追行等第。而其時官員。已多遞去。依例不得磨勘之意。敢啓。傳曰。知道。
정조 9년
趙興鎭。以濬川司言啓曰。本司都廳及郎廳。今乙巳年春夏等褒貶等第。磨勘以入。而去癸卯年秋冬等。甲辰年春夏等。秋冬等褒貶。亦當追磨勘。而其時都廳郞廳。已多遞易。依例蕩滌之意。敢啓。傳曰。知道。
정조 9년
趙興鎭。以兵曹言啓曰。本曹今乙巳年春夏等褒貶等第。磨勘以入。而曹所屬司僕寺訓鍊院軍器寺官員等矣。去甲辰秋冬等褒貶。其時官員。已多遞易。依例蕩滌之意。敢啓。傳曰。知道。
정조 9년
趙興鎭。以兵曹言啓曰。本曹今乙巳年春夏等褒貶啓本中。刀四處之意。敢啓。傳曰。知道。
정조 9년
金蓍耉。以漢城府言啓曰。涉疑疾。方痛向差與已差還入及各部兩署出幕之類。列錄報來。故別單書入之意。敢啓。傳曰。知道。
정조 9년
林濟遠。以刑曹言啓曰。因兵曹啓辭。把上之伊日何時交付一款。亦令刑曹。嚴覈草記後。仍令禁府稟處。可也事。命下矣。依傳敎。罪人張運昌朴廷臣等處。更加嚴査。則運昌以爲。今三月二十二日。盜踏把上於兵曹。二十四日朝食時。傳付於尙瑞院。受出馬牌。傳給廷臣云。廷臣。亦以爲二十四日晩食時。持來馬牌故。仍卽發行云矣。敢啓。傳曰。知道。
정조 9년
金蓍耉。以義禁府言啓曰。尙瑞院入直官員。自兵曹。更爲査實。以曺允邁李英裕。現告草記批旨內。把上之伊日。何時交付一款。亦令刑曹。嚴覈草記後。仍令禁府稟處事。命下矣。卽見刑曹草記。則伊日把上之交付。在於朝食時。馬牌之受來。在於晩食時云。據此則兵曹草記。果爲的當。曺允邁李英裕。今方待命。卽爲拿囚。捧供後稟處。何如。傳曰。允。